Cele două modificări la definiția abuzului în serviciu prin care ministrul justiției, Tudorel Toader, îl scapă pe Liviu Dragnea în dosarul angajărilor fictive

Prin redefinirea abuzului în serviciu și prin reducerea pedepselor, propunerea ministerului Justiției trimisă Comisiei Iordache îl ajută pe liderul PSD, Liviu Dragnea, să scape de acuzațiile de complicitate la abuz în dosarul angajărilor fictive, au declarat pentru G4Media.ro surse judiciare. Potrivit acestora, dezincriminarea nu s-a făcut prin prag, ci prin impunerea unor condiții foarte restrictive la definirea faptei. Propunerea de modificare vine după ce Tudorel Toader și Liviu Dragnea s-ar fi întâlnit de mai multe ori în urmă cu o săptămână.

Astfel, fapta de abuz este penală numai dacă, atenție, este făcută cu scopul de a obține ”pentru sine, soț, rudă, sau afin până la gradul al II lea inclusiv, un folos patrimonial”. Or, Dragnea este acuzat că pe vremea când fosta soția conducea Direcția de protecție a copilului Teleorman a angajat fictiv două membre de partid. Or, acestea nefiind rude cu Dragnea, iar liderul PSD n-a obținut folos patrimonial, acuzația de abuz în serviciu nu se mai susține potrivit noii reglementări. Dacă va fi adoptată în acestă formă și intră în vigoare, Dragnea scapă de acuzația de instigare la abuz deoarece se aplică legea mai favorabilă.

Pe de altă parte, noua reglementare prevede și pedepse mai mici, deci și un termen de prescripție mai mic. Prin propunerea ministrului justiției, se reduce pedeapsa pentru abuz de la 2-7 ani și interzicerea exercitării funcției, la o pedeapsă cuprinsă între 2-5 ani sau amendă. Potrivit surselor G4Media.ro, efectul direct al acestei modificări este reducerea termenului prescripției răspunderii penale de la 8 ani de la data săvârșirii faptei, cât este în prezent, la 3-5 ani. Or, Liviu Dragnea este acuzat că a săvârșit aceste fapte în iulie 2006, respectiv decembrie 2012, prin urmare termenul de prescripție s-a împlinit în 2017, potrivit propunerilor de modificare transmise de Tudorel Toader.

Alți specialiști în drept penal consultați de G4Media.ro susțin însă că în cazul lui Dragnea se aplică prescripția specială, care este în cazul lui de 7, 5 ani (prescripția normala de 5 ani plus jumătate), deoarece prescripția normală s-a întrerupt în momenul în care a primit calitatea de suspect. În această situație, faptele se prescriu anul viitor.

Pe data de 21 iunie, Liviu Dragnea a fost condamnat, în primă instanță, la 3 ani și jumătate de închisoare cu EXECUTARE pentru instigare la abuz în serviciu de Înalta Curte de Casație și Justiție în dosarul angajărilor fictive de la DGASPC Teleorman.

Propunerea trimisă Comisiei de Ministerul Justiției: “Fapta funcționarului public, aflat în exercițiul atribuțiilor de serviciu, care refuză să îndeplinească un act sau îl îndeplinește prin încălcarea unor dispoziții exprese dintr-o lege, ordonanță de urgență sau ordonanță de guvern, în scopul de a obține pentru sine, soț, rudă, sau afin până la gradul al II lea inclusiv, un folos patrimonial și prin aceasta cauzează o pagubă, certă și efectivă, mai mare decât echivalentul unui salariu minim pe economie sau o vătămare a drepturilor sau intereselor legitime nepatrimoniale ale unei personae fizice sau juridice, vătămare constatată în mod definitiv prin act al organului competent, se pedepsește cu închisoarea de la 2 la 5 ani sau cu amendă”.

Vezi aici documentul original transmis de ministrul Justiției, Tudorel Toader, la Parlament prin care propune redefinirea art 297 din Codul Penal.

La o privire mai atentă, se vede că textul cu redefinirea infracțiunii de abuz în serviciu a fost atașat ulterior adresei. A doua pagină nu mai prezintă elementele de identificare a primei pagini. Documentul Adresa ministerului are elemente de indentificare iar când a fost tipărit, imprimanta a reținut că este vorba doar de 1 pagină din 1, ceea ce înseamnă că a doua pagină cu textul infracțiunii a fost adăugată ulterior. În plus, textul nu cuprinde si motivarea propunerii, absolut necesară cand se propune un text normativ.



Opoziția a acuzat că propunerea MJ a ajuns cu doar zece minute înainte de ședința comisiei speciale și că n-a fost trimisă din timp pentru consultare. USR a acuzat că propuerea este cu dedicație pentru Liviu Dragnea.